અગાઉ ભાજપની પ્રદેશ પાર્લામેન્ટરી બોર્ડની બેઠક તા. ૯ અને ૧૦ ડિસેમ્બર એમ બે દિવસ માટે મળવાની હતી. પરંતુ કેન્દ્રીય નાણામંત્રી અરુણ જેટલીના પરિવારમાં લગ્ન પ્રસંગ હોઇ પાર્લામેન્ટરી બોર્ડની બેઠકના કાર્યક્રમમાં ફેરફાર કરાયો છે. હવે તા. ૯ અને ૧૦ એમ સળંગ બે દિવસીય બેઠકને બદલે એક દિવસ અગાઉએટલે કે આવતીકાલે પાર્લામેન્ટરી બોર્ડની બેઠક મળશે. આવતીકાલની બેઠકમાં અમદાવાદ મનપા સહિત રાજ્યની છ મનપાના મેયર, ડેપ્યૂટી મેયર, સ્ટેન્ડિંગ ચેરમેન, પક્ષના નેતા એમ ટોચના પદાધિકારીઓની પસંદગી કરાશે. આ ઉપરાંત નગરપાલિકા અને જિલ્લા તેમજ તાલુકા પંચાયતોના પદાધિકારીઓની પસંદગીની કવાયત હાથ ધરાશે. ત્યારબાદ બુધવાર તા. ૯ ડિસેમ્બરે પ્રદેશ ભાજપના ટોચના નેતાઓ દિલ્હી ખાતેના રિસેપ્શનના કાર્યક્રમમાં હાજરી આપશે. મુખ્યમંત્રી આનંદીબહેન પટેલ પણ દિલ્હી જશે. જેના કારણે પ્રદેશ ભાજપ પાર્લામેન્ટરી બોર્ડની બેઠક ગુરુવાર, તા. ૧૦ ડિસેમ્બરે ફરીથી મળશે. પક્ષની પ્રદેશ પાર્લામેન્ટરી બોર્ડની બેઠકમાં મુખ્યમંત્રી આનંદીબહેન પટેલ ઉપસ્થિત રહેશે.